Rassisme steek glo kop uit by reeks om As | Netwerk24
Die Engelse en Walliese Krieketraad (ECB) het “met skok” gereageer op bewerings dat rassistiese, homofobiese en seksistiese beledigings deur sekere toeskouers rondgeslinger is tydens die vierde toets om die As teen Australië op Old Trafford.
Toeskouers by die vierde kriekettoets om die As op Old Trafford lag vir ’n man wat ’n bakkie jogurt suksesvol op sy kop balanseer. Foto: Getty Images
Britse media het berig dat ’n toeskouer die stadion Donderdag, op die tweede dag, verlaat het, omdat hy met afsku vervul is deur ’n rassistiese liedjie wat ’n sekere groep toeskouers oor Engeland se swart snelbouler Jofra Archer gesing het.
Dié toeskouer het ’n brief aan die ECB gerig waarin hy sy ongelukkigheid oor die beweerde rassisme uitgespreek het. Voorts het hy gesê is daar ook seksistiese liedjies, gerig op vroue in die paviljoene, gedreunsing, terwyl dieselfde toeskouers ook homofobiese beledigings kwytgeraak het.
Die ECB het in ’n verklaring gesê dié tipe optrede kom betreklik min by krieketwedstryde in Brittanje voor, maar het dit nietemin ten sterkste veroordeel.
“Daar is absoluut geen plek vir dié tipe gedrag in die spel nie. Dis uiters belangrik dat toeskouers die vrymoedigheid moet hê om sulke voorvalle aan ons te rapporteer.”
Dié voorval op Old Trafford volg kort op die hakke van ’n verslag deur die liggaam Kick it Out, wat bevind het dat rassistiese voorvalle by Engelse sokkerwedstryde met 43% toegeneem het verlede jaar.
Manchester City se Raheem Sterling en Manchester United se Marcus Rashford, albei slagoffers van rassistiese beledigings, het die laaste ruk ook sterk standpunt ingeneem teen mense wat spelers soos hulle op sosiale mediaplatforms rassisties beledig.
Meer oor: Manchester | Toetskrieket | Rassisme | Old Trafford | Jofra Archer | Reeks Om Die As | Ecb | Engelse En Walliese Krieketraad